**Convocatòria de premsa, dilluns 4 d’abril a les 11 h**

**La Cooperativa Agrícola del Prat participa per primera vegada a la fira *Alimentaria* per defensar la pagesia i els productes que conrea com la carxofa**

**Els tinents d’alcaldia d’Acció Ambiental, Quim Bartolomé, i de Desenvolupament Econòmic, Juan Carlos Moreno, visiten dilluns vinent, 4 d’abril, a les 11h l’estand de la Cooperativa Agrícola del Prat a la fira *Alimentaria*.**

**“Més Km0, impossible” és el lema amb què la Cooperativa Agrícola del Prat defensarà els productes de proximitat i de qualitat a la fira *Alimentaria* 2022. La fira se celebra entre el 4 i el 7 d’abril al recinte de la Fira de Barcelona de la Gran Via.**

La Cooperativa Agrícola del Prat assistirà per primera vegada a la fira *Alimentaria* com a expositora per defensar la feina de la pagesia pratenca i posar en valor els productes que conrea. La Carxofa Prat serà la protagonista de la presència de la Cooperativa a la fira, remarcant el seu sabor únic, la seva qualitat i frescor i el fet de ser conreada al costat de Barcelona. La fira se celebra entre el 4 i el 7 d’abril al recinte de Fira de Barcelona a la Gran Via.

Els tinents d’alcaldia d’Acció Ambiental, Quim Bartolomé, i de Desenvolupament Econòmic, Juan Carlos Moreno, visitaran l’estand de la Cooperativa Agrícola el primer dia de la fira *Alimentaria*, el proper dilluns 4 d’abril, a les 11h.

Els mitjans estan convidats a cobrir la visita i, si ho volen fer, caldrà que s’acreditin a través del servei de Premsa de la Fira de Barcelona. L’acreditació es pot sol·licitar a través de l’enllaç següent: [https://registration.firabarcelona.com/?filterById=1022#/es\_CA/S037020/WEB/Press](https://registration.firabarcelona.com/?filterById=1022%23/es_CA/S037020/WEB/Press).

Per a la Cooperativa Agrícola del Prat, ser presents en un certamen com aquest significa fer un pas més pel reconeixement de la feina i del producte de les famílies pageses del Prat que nodreixen Barcelona i la seva àrea metropolitana amb productes de qualitat durant tot l’any. Aquests productes demostren que “Més Km0, impossible”, el lema amb què la Cooperativa Agrícola del Prat participa a la fira *Alimentaria*, un missatge carregat de valors relacionats amb la sostenibilitat, la defensa del territori i l’aposta per la qualitat.

La Cooperativa Agrícola comptarà amb aquest estand a la fira *Alimentaria* en

plenes Festes de la Carxofa, amb què es reivindica el producte emblema d’un Parc Agrari que és una garantia d’alimentació sostenible i font de benestar i riquesa. Cap producte es conrea i es cull més a prop de la Fira *Alimentaria* que la Carxofa Prat i les verdures del Parc Agrari del Baix Llobregat.

Des de la Cooperativa Agrícola es treballa per destacar la qualitat de la Carxofa Prat, varietat blanca de Tudela, com a producte de referència a la restauració de Barcelona.

**Activitats a l’estand de la Cooperativa Agrícola del Prat**

Durant el transcurs de la fira, des de dilluns 4 fins a dijous 7 d’abril, a l’estand de la Cooperativa Agrícola es podrà gaudir de *showcookings* amb pagesos i professionals de la restauració que elaboraran en directe plats amb Carxofa Prat com a ingredient principal. Els *showcookings* seran cada dia a les 12 h del migdia i s’oferiran tastets de degustació amb productes de proximitat.

A continuació, es detallen els participants dels *showcookings* per dies:

**Dilluns**

Cuinera Lola Martín (Lola's Brunch) i Agusti Garcia (president Cooperativa)

**Dimarts**

Monica Escudero (El Comidista) Xavi Oliva (Vicepresident Cooperativa)

**Dimecres**

Max Colombo (Xemei) i Xavi Oliva (Vicepresident Cooperativa)

**Dijous**

Albert Mendiola (Marimorena) i Marcel Tort (Pagès Cooperativa)

|  |  |
| --- | --- |
| **CONVOCATÒRIA ALS MITJANS DE COMUNICACIÓ** | |
| **ACTE:** | Visita dels tinents d’alcaldia d’Acció Ambiental i Desenvolupament Econòmic del Prat a l’estand de la Cooperativa Agrícola del Prat a la fira *Alimentaria* 2022 |
| **DIA:** | Dilluns, 4 d’abril |
| **HORA:** | 11 h |
| **LLOC:** | Fira Alimentaria 2022, al recinte de la Gran Via de la Fira de Barcelona (Av. Joan Carles I, 64 L’Hospitalet): <https://goo.gl/maps/mhrEaA8pM6BYATTQ9> |
| **ACREDITACIÓ:** | Els mitjans que desitgin cobrir la visita s’han d’acreditar a través del servei de Premsa de la Fira de Barcelona, fent clic [aquí](https://registration.firabarcelona.com/?filterById=1022#/es_CA/S037020/WEB/Press). |
|  |  |